b'\n_START_ARTICLE_\nJ\xc5\x8d\n_START_PARAGRAPH_\nJ\xc5\x8d (jap. \xe3\x81\x98\xe3\x82\x87\xe3\x81\x86) on japanilaisissa taistelulajeissa k\xc3\xa4ytett\xc3\xa4v\xc3\xa4 ase. J\xc5\x8d merkitsee keppi\xc3\xa4. J\xc5\x8dn pituus on noin 128 senttimetri\xc3\xa4, paksuus noin 2,4 cm ja se valmistetaan yleens\xc3\xa4 tammesta.\n_START_SECTION_\nMateriaali ja ominaisuudet\n_START_PARAGRAPH_\nYksil\xc3\xb6harjoittelua varten j\xc5\x8d-sauva voidaan tehd\xc3\xa4 esimerkiksi harjanvarresta, mutta pariharjoituksessa suositaan tammipuista j\xc5\x8d-sauvaa. Heikot harjanvarret eiv\xc3\xa4t kest\xc3\xa4 kontaktiharjoittelua, vaan tikkuuntuvat iskuista helposti sek\xc3\xa4 saattavat v\xc3\xa4\xc3\xa4nty\xc3\xa4 kosteuden vaihdellessa. J\xc5\x8d on merkitt\xc3\xa4v\xc3\xa4sti kevyempi ja nopeampi k\xc3\xa4sitell\xc3\xa4 kuin sit\xc3\xa4 pidempi ja massiivisempi b\xc5\x8d. Sill\xc3\xa4 voidaan tehd\xc3\xa4 tekniikkoja huomattavasti b\xc5\x8d-sauvaa pienemm\xc3\xa4ss\xc3\xa4 tilassa. J\xc5\x8d-tekniikat ovat ketter\xc3\xa4mpi\xc3\xa4 ja monipuolisempia, eiv\xc3\xa4tk\xc3\xa4 vaadi voimaa samassa suhteessa kuin b\xc5\x8d-tekniikat. Samankaltaisuudestaan huolimatta, edell\xc3\xa4 mainittujen aseiden et\xc3\xa4isyydet ja tekniikat eroavat huomattavasti.\n_START_SECTION_\nHarjoittelu\n_START_PARAGRAPH_\nJ\xc5\x8d-harjoittelu koostuu katasta (ennalta m\xc3\xa4\xc3\xa4r\xc3\xa4tty liikesarja) ja kihonista eli perustekniikan harjoittelusta. Kata voidaan tehd\xc3\xa4 yksin kuten aiki-j\xc5\x8dssa tai yhdess\xc3\xa4 bokkenilla varustautuneen parin kanssa kuten j\xc5\x8dd\xc5\x8dssa. My\xc3\xb6s kihon-harjoittelu voidaan tehd\xc3\xa4 pariharjoitteluna tai yksin ryhm\xc3\xa4ss\xc3\xa4 (harjoittelu riveiss\xc3\xa4 kuviteltua, yleens\xc3\xa4 itsen kokoiseksi ajateltua, vastustajaa vastaan) harjoitteluna. Vaikka j\xc5\x8d on perinteinen ase, voi sen n\xc3\xa4hd\xc3\xa4 hy\xc3\xb6dyllisen\xc3\xa4 my\xc3\xb6s nykyaikaista itsepuolustusta silm\xc3\xa4ll\xc3\xa4 pit\xc3\xa4en, sill\xc3\xa4 sit\xc3\xa4 voi simuloida esimerkiksi haravalla tai katuharjalla. My\xc3\xb6s hy\xc3\xb6kk\xc3\xa4\xc3\xa4j\xc3\xa4ll\xc3\xa4 voi olla edell\xc3\xa4 mainittu v\xc3\xa4line apunaan tai vaikkapa pes\xc3\xa4pallomaila, jota vastaan j\xc5\x8d-harjoittelu voi auttaa puolustautumaan. J\xc5\x8d-harjoittelu valmentaa my\xc3\xb6s aseetonta kamppailua varten.'